## L’Hospital Clínic de València ha tractat més d’un centenar de pacients amb equip de radiocirurgia Gamma Knife Esprit

*** Un total de 118 pacients han sigut ja tractats en els set primers mesos d’activitat amb esta tecnologia avançada
* Actualment només hi ha tres equips d’estes característiques a Espanya, este model en concret és el primer de la Unió Europea
* L’equip suposa una alternativa a la cirurgia convencional, ja que no es fan incisions**

L’Hospital Clínic Universitari de València ja ha tractat 118 pacients amb el nou equip de radiocirurgia Gamma Knife Esprit. El nou equip, que va començar a funcionar el 30 d’abril, ha tractat pacients de diferents punts de la Comunitat Valenciana amb patologies com metàstasis cerebrals, meningiomes, neurinomes acústics, neuràlgia del trigemin i tremolor essencial.

La unitat de Gamma Knife Esprit està indicada en el tractament de patologia cerebral com són els tumors cerebrals (benignes i malignes, metàstasis cerebrals, meningiomes, neurinomes de l’acústic), malformacions arteriovenoses, trastorns funcionals (neuràlgia del trigemin) o alteracions del moviment (tremolor).

L’equip suposa una alternativa a la cirurgia convencional ja que no es fan incisions. Els tractaments es realitzen de manera ambulatòria i sense necessitat d’anestèsia. Es tracta de la tecnologia més avançada del mercat per a la realització de radiocirurgia.

El doctor Eduardo Ferrer, cap de servici d’Oncologia Radioteràpica de l’Hospital Clínic de València, ha mostrat la seua satisfacció pels cinc primers mesos de funcionament del nou equip. “Està suposant que molts pacients es beneficien d’un equip capdavanter que destaca per la seua elevada precisió, la qual cosa fa que molt poca radiació arribe als teixits sans que envolten l’objectiu que es vol tractar. Estes bones xifres han sigut possibles gràcies a una coordinació multidisciplinària entre professionals dels servicis Oncologia Radioteràpica, de Neurocirurgia, Neurologia, Otorrinolaringologia, Radiodiagnòstic i Radiofísica”, ha afirmat.

**Primer equip d’estes característiques a la Comunitat Valenciana**

La radiocirurgia és un procediment en el qual s’utilitza la radioteràpia per a enfocar energia d’alta potència sobre una àrea molt xicoteta del cervell i actuar sobre esta amb una precisió extrema.

És la tercera màquina d’estes característiques que s’instal·la a Espanya i la primera a la Comunitat Valenciana. A escala mundial tan sols 350 centres disposen d’esta avançada tecnologia. A més, l’equip instal·lat (Gamma Knife Esprit) és l’últim model desenrotllat per la companyia Elekta i és el primer que s’instal·la a la Unió Europea. Este model d’equip introduïx una millora tecnològica que permet reducció dels temps de càlcul i tractament.

Fecha: 27/11/2024